  Виталий Пронин 10-тӥ-11-тӥ декабре Иж котырысь «Дзержинец» лагерьын удмуртлыкен вырись егитъёс понна «Удмурт-а мон?!» форум ортчоз. Егитъёс понна Россиын но солэн палэназ визь-кенеш сётӥсь, проектъёссэс улонэ пыӵатыны юрттӥсь олокыӵе но форумъёс радъяськыло. Нош Удмуртиын ужась удмурт егитъёсты огазеясь нокыӵе но площадка ӧвӧл. Сое кылдытэме кемалась потэ ни вал. Шумпотӥсько: форумез умоен лыдъяз Удмуртилэн Тӧроез Александр Соловьёв но.Егитъёслэсь куддыр кылоно: пӧртэм ужъёсты бергатысалмы, но визь но уг тырмы, опыт но ӧвӧл, юалляськыны но нокинлэсь. Кылсярысь, бизнесэ кыстӥсько, нош мар бордысен кутскыны уг тодо. Табере визь-кенешен узырмыны инты вань. Тодон-валан люканы луоз 4 удысъя: ивор вӧлмытон технологиос, политика, творчество, дышетон но наука. Секциосын кивалтозы шаерысьтымы тодосчиос, асьсэ удысазы данэ потэм адямиос. Татчы ик ӧтемын луозы министръёс. Соку егитъёс шара вераны быгатозы, кыӵе шуг-секытъёсын пумиськыло, мар лэсьтэмзы потэ но мар люкетэ. Бератаз чакламын Александр Соловьёвен пумиськон.Форум чакламын 50 адямилы. Но куриськисез туннэ солэсь трос, соин ик пӧлысьтызы быръёно луоз. Удмурт кун университетын дышетскись сьӧлта нылаш 3 пол заявказэ ыстӥз ни: ачим, пе, удмурт кылын рос-прос уг вераськиськы, но туж потэ кылме волятэме, шаерысьтымы национальной политикалэсь кудпала мынэмзэ умойгес тодэме. Туж трос куриськонъёс вуизы шарканъёслэсь. Со дыре ик Дэри ёрос чалмыт улэ. Можгаос малпало огаз гуртазы удмурт культуралы сӥзем центр усьтыны, сое туала технологиосын узырмытыны. Якшур-бӧдьяос визь-кенеш куро, кызьы нылпиоссылэсь удмурт кылэз дышетыны мылкыдзэс сайкатоно.Форуме пыриськыны быгато удмуртлыкен герӟаськем проектъёсын улӥсь егитъёс гинэ. Ужрадэ лыктозы шаермылэн палэназ улӥсь удмуртъёс но. Соку дэмен малпаськомы: мар лэсьтоно, улонмы отӥяз эшшо но умойгес мед луоз шуыса? Но со дыре ик валано: дасьсэ возьмано ӧвӧл, умой улонэз аслыд лэсьтоно. Нош егитъёс ке ӧз лэсьтэ, кин?Татьяна Ишматова, «Удмурт кенеш» огазеяськонлэн вице-президентэз Теги: Удмурткенеш  